
A Shapley-megoldás airport játékokon

Jelen dolgozatban az airport játékok osztályát vizsgáljuk. Bemutatjuk a Shapley-érték két axiomatizálását: az eredeti, 1953-as Shapley és az 1985-ös Young-féle Shapley-érték axiomatizálást, és megmutatjuk, hogy érvényesek az airport játékok osztályán. Az említett két axiomatizációt bizonyította Dubey (1982), valamint Moulin és Shenker (1992) is. William Thomson 2007-ben íródott cikkében ismerteti ez utóbbi két tételt és a kimondásukhoz felhasznált tulajdonságokat, axiómákat. Eredményünk összekapcsolja a költségelosztási irodalom fogalmait a játékelmeléti fogalmakkal, összekötve a két területet. Ezáltal új bizonyítást adunk Dubey (1982) illetve Moulin és Shenker (1992) eredményeire. A használt axiómák a következők: Pareto-optimális, nulla játékos tulajdonságú, egyenlően kezelő, additív és marginális.



